CELEX: 32021D0905
Language: et
Date: 2020-12-03 00:00:00
Title: Nõukogu otsus (ÜVJP) 2021/905, 3. detsember 2020, Somaalia julgeolekujõudude väljaõppe toetamiseks Somaalia Liitvabariigis läbi viidava Euroopa Liidu sõjalise missiooni (EUTM Somalia) staatust käsitleva Euroopa Liidu ja Somaalia Liitvabariigi vahelise lepingu liidu nimel allkirjastamise ja sõlmimise kohta

7.6.2021   
               
               
                  ET
               
               
                  Euroopa Liidu Teataja
               
               
                  L 200/1
               
            
         NÕUKOGU OTSUS (ÜVJP) 2021/905,
         3. detsember 2020,
         Somaalia julgeolekujõudude väljaõppe toetamiseks Somaalia Liitvabariigis läbi viidava Euroopa Liidu sõjalise missiooni (EUTM Somalia) staatust käsitleva Euroopa Liidu ja Somaalia Liitvabariigi vahelise lepingu liidu nimel allkirjastamise ja sõlmimise kohta
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artiklit 37 koostoimes Euroopa Liidu toimimise lepingu artikli 218 lõigetega 5 ja 6,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Nõukogu võttis 15. veebruaril 2010 vastu otsuse 2010/96/ÜVJP (1) Somaalia julgeolekujõudude väljaõppe toetamiseks läbi viidava Euroopa Liidu sõjalise missiooni (EUTM Somalia) kohta.
                  
               
                     (2)
                  
                  
                     Somaalia Liitvabariigi föderaalse üleminekuvalitsuse peaminister kinnitas 11. jaanuaril 2013 kirjas liidu välisasjade ja julgeolekupoliitika kõrgele esindajale, et „31. detsembril 2008 sõlmitud ELi juhitava missiooni Atalanta staatust käsitlevas lepingus sisalduvaid õigusi ja kohustusi kohaldatakse ka EUTMi Nestor, selle isikkoosseisu, rajatiste ja varade suhtes“ ning lubas „EUTMi isikkoosseisul kasutada vajaduse korral ja proportsionaalselt jõudu“, sealhulgas „kaitsta missiooni isikkoosseisu, rajatisi ja varasid ning missiooni isikkoosseisu vahetus läheduses olevaid isikuid tegude eest, mis ohustaksid kõnealuste isikute elu või mis võiksid tekitada neile raskeid kehavigastusi.“
                  
               
                     (3)
                  
                  
                     Nõukogu võttis 19. novembril 2018 vastu otsuse (ÜVJP) 2018/1787, (2) millega pikendatakse EUTM Somalia volitusi kuni 31. detsembrini 2020.
                  
               
                     (4)
                  
                  
                     Nõukogu võttis 11. novembril 2019 vastu otsuse, et tuleks alustada läbirääkimisi eesmärgiga sõlmida EUTM Somalia staatust käsitlev leping liidu ja Somaalia Liitvabariigi vahel.
                  
               
                     (5)
                  
                  
                     Somaalias ja Aafrika Sarve piirkonnas läbi viidava ühise julgeoleku- ja kaitsepoliitika tegevuse tervikliku ja koordineeritud strateegilise läbivaatamise kontekstis lepiti 16. juulil 2020 poliitika- ja julgeolekukomitees kokku eelkõige selles, et EUTM Somalia volitusi tuleks pikendada kuni 31. detsembrini 2022.
                  
               
                     (6)
                  
                  
                     Liit ja Somaalia Liitvabariik on pidanud läbirääkimisi Somaalia Liitvabariigis läbi viidava missiooni EUTM Somalia staatust käsitleva lepingu üle.
                  
               
                     (7)
                  
                  
                     Kooskõlas Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artikliga 5 ei osale Taani liidu kaitsepoliitilise tähendusega otsuste ja meetmete väljatöötamises ning rakendamises. Taani ei osale käesoleva otsuse rakendamises ning seega ei osale ta käesoleva missiooni rahastamises.
                  
               
                     (8)
                  
                  
                     Leping tuleks liidu nimel heaks kiita,
                  
               ON VASTU VÕTNUD KÄESOLEVA OTSUSE:
         
            Artikkel 1
            Käesolevaga kiidetakse liidu nimel heaks Somaalia julgeolekujõudude väljaõppe toetamiseks Somaalia Liitvabariigis läbi viidava Euroopa Liidu sõjalise missiooni (EUTM Somalia) staatust käsitlev Euroopa Liidu ja Somaalia Liitvabariigi vahelise leping (3).
         
         
            Artikkel 2
            Nõukogu eesistujal on õigus määrata isik(ud), kes on volitatud lepingule alla kirjutama, et see liidu suhtes siduvaks muuta.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 3. detsember 2020
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  Nõukogu 15. veebruari 2010. aasta otsus 2010/96/ÜVJP Somaalia julgeolekujõudude väljaõppe toetamiseks läbi viidava Euroopa Liidu sõjalise missiooni kohta (ELT L 44, 19.2.2010, lk 16).
         
            (2)  Nõukogu 19. novembri 2018. aasta otsus (ÜVJP) 2018/1787, millega muudetakse otsust 2010/96/ÜVJP Somaalia julgeolekujõudude väljaõppe toetamiseks läbi viidava Euroopa Liidu sõjalise missiooni kohta ning pikendatakse selle kehtivust (ELT L 293, 20.11.2018, lk 9).
         
            (3)  Vt käesoleva Euroopa Liidu Teataja lk 3